Notum fiat tam presentibus quam futuris quod ego Boso, Dei gratia sancti Benedicti abbas humilis, Rainaldo nostro majori de Vineuil, feodum suum concedo habere sicut predecessores sui in [m]eorum temporibus antecessorum habuerunt: domum suam videlicet sine censu; 2 den., die qua censum nostrum susceperit; panes ad Rogationes; et ad natale Domini piscationem aquæ, dum monachus noster aberit; debet quoque congregare decimas; tempore messium, modium et unam eminam, videlicet siliginis, per singulas hebdomadas; omnes etiam fruges unde gerbæ non fiunt et rabas; duos etiam denarios diebus quibus nostræ fuerint oblationes, et agnum ad pascha; et frugum stramina. Hoc vero ut ratum et firmum permaneat, nostri impressione sigilli corroboramus. Hujus rei ex parte nostra testes adfuerunt Lambertus cantor, Petrus cellerarius, Mainerius precentor et Helias, nepotes nostri; ex parte illius, Erbertus presbyter, Businus cubicularius, Bartholomæus de Lavatorio.